# DAVOR KLARIĆ - BIOGRAFIJA

*Davor Klarić, slovenski klaviaturist, glasbeni aranžer in avtor, rojen 27. decembra 1966.*

*Je član slovenskih glasbenih skupin Mi2 in Elevators ter bivši član skupin Šank rock, Vlado Kreslin in Mali bogovi, Devil Doll, Samo Budna in band, Bilbi, S.O.S. (Sounds of Slovenia), igral je tudi v Magnificovi spremljevalni skupini Pissmakers in v skupini Laibach. Je eden najbolj iskanih studijskih glasbenikov v Sloveniji.* Njegova diskografija do leta 2018 obsega vrtoglavih 545 posnetih skladb. *Začel je pri legendarni celjski skupini Kaya. Trenutno z* Jernejem Dirnbekom - *Dimekom iz skupine Mi2 intenzivno zaganjata nov projekt Dimekove glasbe.*

**ŠANK ROCK**

Po prihodu iz vojske se je vpisal na pedagoško akademijo, smer glasba, v Mariboru. V istem času je poskušal v Celju ustanoviti skupino, kar mu ni uspelo in se je zato kot klaviaturist, aranžer in avtor pridružil velenjski skupini **Šank rock**, ki je pred njegovim prihodom posnela svojo prvo ploščo. S skupino je sodeloval v letih **1988-2010**. Skupaj so posneli 14 plošč, od tega 10 avtorskih ter štiri kompilacije. Po posnetih prvih šestih ploščah se je zasedba odločila, da poskusi s prodorom v tujino. Leta 1996 so pri nemški založbi Long Island Records izdali prvi tujejezični album, ki je izbor največjih hitov skupine. Takoj zatem so posneli album Bosa dama in se še istega leta odpravili v ZDA, kjer so posneli album Poglej v svet s producentom Markom Berryjem. Skupina je po albumu Šank Rock X začasno prekinila delovanje. Ponovno so se združili leta 2002 in izdali album Od šanka do rocka, ki je izbor največjih hitov skupine, ki je delovala do leta 2010. V tem času so posneli še štiri albume, nato so prekinili svoje delovanje in se ponovno združili kasneje v drugačni zasedbi, vendar brez Klarića. V času svojega delovanja je skupina za svoje delo prejela več nagrad.

Kot avtor glasbe in aranžer se je v skupini prvič predstavil na plošči Šank Rock IV. Pri vseh naslednjih ploščah je bil večinoma aranžer. Na zadnji studijski plošči, Senca sebe, je avtor in aranžer polovice skladb.

**MAGNIFICO**

Leta 1998 se je med premorom skupine Šank Rock priključil skupini **Magnifico & Pissmakers**. V petih letih sodelovanja so posneli singel Silvija in album Sexy Boy ter izdali kompilacijo Komplet (2001). Na naslednji plošči (Export Import - 2003) je sodeloval kot instrumentalist, čeprav ni bil več član zasedbe.

**VLADO KRESLIN**

Leta 2001 se je priključil spremljevalni skupini **Vlada Kreslina Mali bogovi**. Leta 2002 so izdali kompilacijo Kreslinčice, kjer je soavtor skladbe Tak kak riba. Leta 2003 so posneli album Generacija, kjer je sodeloval kot instrumentalist. Leta 2005 so izdali ploščo s koncerta v Cankarjevem domu istega leta in DVD s preteklimi koncerti. V času sodelovanja z Malimi bogovi je prevzel vodenje zasedbe.

V petih letih delovanja v zasedbi so vsako leto nastopili na samostojnih koncertih Vlada Kreslina v Gallusovi dvorani Cankarjevega doma in v Križankah. Med drugimi so bili njihovi koncertni gostje Rade Šerbedžija, Šajeta, Vlatko Stefanovski, Vlada Divljan, Chris Eckman, Kemal Monteno.

Z zasedbo so nastopali na festivalih v Grčiji, Franciji, Avstriji, Italiji, Srbiji, Makedoniji in na Hrvaškem.

**DEVIL DOLL**

Devil Doll je slovensko–italijanska eksperimentalna rock/metal skupina, ki je nastala leta 1987. Vodil jo je skrivnostni vokalist, poznan po imenu Mr. Doctor. Uporabljal je tehniko petja oz. recitiranja, imenovano Sprechgesang.  
  
Ker so v svoji glasbi združevali najrazličnejše vplive, jih ne moremo preprosto uvrstiti v nobeno obstoječo zvrst rocka. Združevali so vplive gothic rocka, klasične in slavonske ljudske glasbe ter progresivnega rocka s prvinami horrorja.

V zasedbi je Klarić deloval kot klaviaturist v letih 1987-1996.

V tem času so posneli studijske plošče:

* *The Mark of the Beast* (1987) (obstaja le ena kopija)
* *The Girl Who Was ... Death* (1989)
* *Eliogabalus* (1990)
* *Sacrilegium* (1992)
* *The Sacrilege of Fatal Arms* (1993)
* *Dies Irae* (1996)

**LAIBACH**

V letu 2005 je sodeloval s skupino Laibach kot instrumentalist. Z njimi je odšel na tri turneje. srednjeevropsko, skandinavsko in rusko. Na teh turnejah je z njimi odigral 30 koncertov.

Med drugim so gostovali v Moskvi, Sankt Petersburgu, Helsinkih, Stockholmu, Oslu, Potsdamu, Kölnu, Portu, Barceloni, Madridu ...

Skupina ga je po teh turnejah povabila k nadaljnjemu sodelovanju, vendar se je zaradi drugih obveznosti odločil, da ponudbe ne sprejme.

**ELEVATORS**

Elevators je slovenska glasbena skupina, ki igra nekakšno mešanico acid jazz, funky in jazz rock glasbe. Skupina igra avtorsko ustvarjene skladbe in je med slovenskimi poslušalci zelo dobro sprejeta. Mnogi celo menijo, da gre za eno najboljših skupin pri nas, saj so njeni člani odlični glasbeniki, ki so včasih igrali v zasedbah Elvis Jackson, Magnifico, Siddharta, Sedef, Šank Rock, Videosex itd. Skupino Elevators sestavljajo: na kitari in vokalu Robi Pikl, na bobnih in vokalu Sergej Ranđelović, na klaviaturah in vokalu Davor Klarič ter na basu in vokalu Jani Hace. Člani zasedbe so glasbeni individualisti, ki so skozi leta svojega ustvarjanja v drugih zasedbah mojstrili in izpopolnjevali svoj zvok. Elevatorsi so tako znani predvsem kot skupina, ki igra inteligentno glasbo s hudomušnimi in izvirnimi besedili, vokal pa znajo uporabiti tudi tako, da nadomesti kak instrument. Skupina Elevators je tako odlična glasbena zasedba, ko si zaželimo sproščujoče, energične in pozitivne glasbe, ki se je ne naveličamo in je zato primerna za vsakodnevno poslušanje.  
  
Skupina je začela delovati v devetdesetih letih. Skozi leta so postali priljubljeni tako v tujini kakor doma. Na tujem so igrali predvsem po Italiji in na Hrvaškem. Skupina pooseblja ljubezen do soul in funk glasbe iz 60-ih ali 70-ih let prejšnjega stoletja, zato ob poslušanju hitro prepoznamo značilen zvok, ki spremlja njihove pesmi. Svoj prvenec so izdali leta 2001. Naslov albuma je bil Elevators Music, na njem pa je bilo kar nekaj pesmi, ki so kasneje postale uspešnice (npr. Na krilih ljubezni, Še je cejt, Žulejnej krmpjir itd.).  Album je skupini prinesel prepoznavnost, hkrati pa so se jim odprle tudi mnoge poti, saj jih je bilo mogoče več videti tudi na odrih po vsej Sloveniji. Leta 2008 so nato izdali drugi album. Pred snemanjem tega je skupino dopolnil kitarist in pevec Robi Pikl. Med najbolj radijsko prepoznavnimi skladbami tega drugega albuma sta bili Skouči, skouči in Prva pomoč. 10-letnico svojega prvega albuma je skupina Elevators praznovala s koncertom v Kinu Šiška, nato pa še z nastopom v **oddaji Izštekani na Valu 202**. Skupini so se na teh nastopih pridružile tudi znane in izjemne glasbenice, npr. Tinkara Kovač, Josipa Lisac idr.  
  
Skupina Elevators svoj uspeh lahko pripiše izjemni melodiki in nekoliko samosvojem zvoku, ki ga ustvarjajo. V glasbeno zasičenem prostoru tako ponujajo nekaj izvirnega in navdihujočega. Da bi v polnosti začutili njihov zvok, je priporočljivo obiskati katerega izmed njihovih koncertov. Znano je, da Elevatorsi na koncertih v živo poskrbijo za pravo zabavo. V plus lahko skupini štejemo tudi to, da ne ustvarjajo instant glasbe, ki bi se je poslušalci čez noč naveličali, ampak so njihove pesmi tako sveže, da ostajajo aktualne in poslušljive tudi več let po njihovem izidu. Ker skupina ostaja zvesta svojemu razpoznavnemu zvoku, so njihovi koncerti tudi vedno dobro obiskani, poslušalci pa jim ostajajo zelo zvesti. Na koncertih se trudijo v dobro razpoloženje spraviti prav vsakega obiskovalca in večinoma jim na noge, tj.

do petja in miganja, uspe spraviti večji del občinstva.

**SOS - Sounds of Slovenia**

Projektu se je pridružil leta 2011.

Slovenska narodna glasba je spomenik iz preteklosti, odmev prostora, ki ga nosijo raznolike slovenske regije. Člani projekta Sounds of Slovenia imajo več kot 10 let izkušenj s predstavljanjem slovenske kulture in okolja na domačih in tujih tleh. Združujejo se s Slovensko turistično organizacijo, Uradom vlade za komuniciranje, Ministrstvom za kulturo, Ministrstvom za zunanje zadeve, Občino Ljubljana, slovenskimi ambasadami, glasbenimi in kulturnimi festivali itd. Do zdaj je projekt izvedel že več kot 100 uprizoritev.

**BILBI**

S skupino je deloval v letih 2012-2016. Skupaj so posneli album Toskana, ki je izšel leta 2014. V tem času so koncertirali po Sloveniji in sodelovali na EMI ter na Melodijah morja in sonca.

**SAMO BUDNA**

Diskografija:

2003: (Posodi mi jürja) - Ugasnite luči - aranžer, koproducent, instrumentalist  
2009: Manj je več - instrumentalist  
2015: Za nazaj in za naprej - instrumentalist in avtor

Leta 2012 je postal član zasedbe **Samo Budna in band** in z njimi je sodeloval do spomladi 2018. V času njegovega udejstvovanja v zasedbi so nastopali po Sloveniji, bili gostje oddaje Izštekani (Val 202) in oddaje Radio Live (Radio Koper).

**BO!**

Diskografija:

2014: Okrogli svetovi - instrumentalist

S skupino so v letih 2014-2016 koncertirali po Sloveniji.

Leta 2015 so bili gostje v oddaji Izštekani (Val 202)

**MI2**

Diskografija:

Dobrodošli na dvor (2006) - instrumentalist  
Rokenrol (2010) - instrumentalist  
Čista jeba (2014) - instrumentalist

Do leta 2017 je s skupino sodeloval kot studijski glasbenik, od marca letošnjega leta pa je član zasedbe. Z zasedbo koncertirajo po velikih odrih Slovenije. Trenutno pripravljajo novi album.

**SODELOVANJA V ŽIVO**

Z mnogimi glasbenimi zasedbami je sodeloval kot gost ali začasni član na koncertih.

* Plavi orkestar
* Hamo & Tribute to love
* Jacuzzy Krall
* Jurki in basisti
* EPP
* DMP
* Dan D
* Tomislav Jovanović - Tokac
* Posodi mi jürja
* ...

**SNEMANJA**

Igral je na posnetkih Alenke Godec, Alye, Avtomobilov, Big Foot Mame, Billy’s private parkinga, Easyja, Elvis Jacksonov, Faraonov, Guštija, Halo, Jadranke Juras, Kishe, Klemna Klemna, Letečih potepuhov, Manouche, Marte Zore, Ota Pestnerja, Petra Lovšina, Rok’n’banda, Sester, Tinkare Kovač, skupine Zaklonišče prepeva in drugih.